শহরের বুকে আবার ঘটে গেল শ্লীলতাহানির ঘটনা। ঘটনাটি ঘটেছে খিদিরপুর বিএনআর-এ। দু’জনকে গ্রেফতার করা হয়েছে। 
সোমবার সকালে খিদিরপুর কেন্দ্রীয় বিদ্যালয় থেকে বাড়ি ফিরছিল ক্লাস নাইনের এক ছাত্রী। তখন ওই স্কুলের সামনে অজয় সিংহ এবং অজিত সিংহ বলে দু’জন ওই ছাত্রীতে কটূক্তি করে। এই কুমন্তব্যের প্রতিবাদ করলে ছাত্রী ওই দুই যুবকের সঙ্গে বচসায় জড়িয়ে পড়ে। এরপরে তা হাতাহাতির পর্যায় পৌঁছয়। শেষে ওই ছাত্রীর ওড়না টেনে খুলে দেয় দুই যুবক। 
ঘটনার পরে ওয়েস্টপোর্ট থানায় গিয়ে অভিযোগ দায়ের করে ছাত্রী। ছাত্রীর অভিযোগের ভিত্তিতে পুলিশ কাল রাতেই অজয় সিংহ ও অজিত সিংহকে গ্রেফতার করে পুলিশ। এই দু’জন সম্পর্কে ভাই বলে জানা গিয়েছে। 
আজ, অর্থাৎ মঙ্গলবার আলিপুর জজ কোর্টে তোলা হয় দুই যুবককে। ২৩ নভেম্বর পর্যন্ত এই দুই যুবক পুলিশি হেফাজতে থাকবে বলে জানা গিয়েছে। 
এই ঘটনার জেরে এলাকায় আতঙ্ক তৈরি হয়েছে। স্কুলের অবিভাকরাও নিরাপত্তাহীনতায় ভুগছেন।